— Але ж справа не толькі ў гэтым! Такой працаздольнасці, як у вас, можна толькі пазайздросціць. Увесь час — штосьці новае, пастаяннае імкненне да незаваяваных вяршынь, самаўдасканальванне. Акрамя ўласна музычных праектаў, удалае выступленне ў якасці тэлевядучай, якая, адкінуўшы сцэнарый, не баіцца імправізаваць у прамым эфіры, удзел у спектаклі “Асцярожна, жанчыны Парыжа!” у Магілёўскім абласным тэатры драмы і камедыі імя В.Дуніна-Марцінкевіча ў Бабруйску. Пастаянна рыхтуеце не толькі новыя песні, але і суцэльныя магнітаальбомы. Сярод апошніх — “Як у першы раз” з маладзёжным рэпертуарам, “Пульс маіх хвілін” — з беларускамоўным, прычым буклет цалкам змяшчае тэксты, каб песні маглі “ісці ў народ”. Зняты 7 кліпаў, якія выйдуць на DVD. Дый “Купалле”, наколькі мне вядома, без прэм’ер не абыйдзецца.